Az állampolgári jogok országgyűlési biztosának
Részjelentése
az OBH 3274/2003. számú ügyben

Előadó: dr. Juhász Zoltán

Az eljárás megindulása

Egy budapesti illetőségű állampolgár fordult 2003. júniusában hozzám panasszal, melyben – mint adós (végrehajtás alá vont személy) – az ellene lefolytatott végrehajtási eljárást sérelmezte, valamint kifogásolta a tulajdonában volt ingatlan árverési értékesítésének körülményeit, valamint az árverést követően az ingatlan kiürítésekor foganatosított cselekményeket. A panaszos állítása szerint az érintett önálló bírósági végrehajtóval (továbbiakban: végrehajtó) nem tudott kapcsolatot teremteni, s az ingatlanban maradt ingóságaihoz nem tud hozzájutni. 

Eljárásom során először 2003. augusztus 8-án, majd ugyanezen év november 10-én kerestem meg a végrehajtót, akihez 2004. március 25-én ismételten megkereső levéllel fordultam. Mindeddig semmilyen válasz sem érkezett a végrehajtótól.

Az ügy jogszabályi háttere

A Magyar Köztársaság Alkotmányáról szóló 1949. évi XX. tv.
2. § (1) A Magyar Köztársaság független, demokratikus jogállam.

Az állampolgári jogok országgyűlési biztosáról szóló 1993. évi LIX tv.
18. § (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti.
(3) Az országgyűlési biztos az általa vizsgált ügy intézőjét vagy az eljárást folytató szerv bármely munkatársát meghallgathatja, továbbá az érintett szerv vezetőjét vagy felügyeleti szervének vezetőjét, valamint az annak lefolytatására a jogszabály által egyébként feljogosított szerv vezetőjét vizsgálat lefolytatására kérheti fel.
(4) Az országgyűlési biztos az általa vizsgált ügyben bármely szervtől – ideértve az e törvény szerint hatóságnak nem minősülő szerveket is – vagy annak munkatársától írásbeli magyarázatot, nyilatkozatot, felvilágosítást vagy véleményt kérhet.
(5) Az államtitok és a szolgálati titok az országgyűlési biztost az e §-ban szabályozott jogainak gyakorlásában nem akadályozhatja, de a titok megtartására vonatkozó rendelkezések rá nézve is kötelezőek. Az országgyűlési biztost a titoktartási kötelezettség tisztsége megszűnése után is terheli.

29. § (1) E törvény alkalmazásában - a (2) bekezdésben foglaltak kivételével - hatóság:
a) a közigazgatási feladatot ellátó szerv;
b) a közigazgatási jogkörben eljáró egyéb szerv e jogkörében;
c) a fegyveres erők;
d) a rendvédelmi szerv;
e) a nemzetbiztonsági szolgálat;
f) a nyomozó hatóság, ideértve az ügyészségi nyomozást végző ügyészségi szervet is;
g) a helyi önkormányzat és a kisebbségi önkormányzat;
h) a kötelező tagság alapján működő köztestület;
i) a közjegyző;
j) a megyei bírósági végrehajtó és az önálló bírósági végrehajtó.

A vizsgálat megállapításai

Az eljárásom során az állampolgári jogok országgyűlési biztosáról szóló 1993. évi LIX tv. 18. §-a alapján tájékoztatást, valamint iratmásolatok megküldését kértem a végrehajtási üggyel kapcsolatban három alkalommal a végrehajtótól.

Leveleimre nem érkezett válasz.  Mindezekre tekintettel megállapítottam, hogy a megkereséseim teljesítésének megtagadása sérti az országgyűlési biztosnak az állampolgári jogok országgyűlési biztosáról szóló 1993. évi LIX tv. 18. §-ában biztosított vizsgálati jogosultságát, továbbá korlátozza az országgyűlési biztost alkotmányos feladatának ellátásában (Alkotmány 32/B §), ezáltal az Alkotmány 2. § (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Kezdeményezés, ajánlás

1)	Élve az Obtv. 21. §-ában biztosított jogkörömmel felkérem a végrehajtót, hogy válaszolja meg az 1993. évi LIX. törvényen alapuló megkeresésekben foglalt kérdéseimet, és küldje meg a szükséges iratmásolatokat is.
2)	Az Obtv. 20. §-a alapján felkérem a Magyar Bírósági Végrehajtói Kamarát, hogy szólítsa fel az érintett végrehajtót válaszadási kötelezettségének teljesítésére, s ennek érdekében tegye meg a szükséges intézkedéseket.

Kérem, hogy a kezdeményezéssel, ajánlással kapcsolatos álláspontokról, illetve intézkedésekről az Obtv. hivatkozott rendelkezései értelmében 30 napon belül tájékoztassanak.

Budapest, 2004. június 14.

Lenkovics Barnabás sk.